**ประวัติโรงเรียนราชประชาสมาสัย ฝ่ายมัธยม รัชดาภิเษก ในพระบรมราชูปถัมภ์**

โรงเรียนราชประชาสมาสัย ฝ่ายมัธยม รัชดาภิเษก ในพระบรมราชูปถัมภ์ เป็นโรงเรียนสังกัดสำนักงานเขตพื้นที่การศึกษามัธยมศึกษา เขต 6 สำนักงานคณะกรรมการการศึกษาขั้นพื้นฐาน กระทรวงศึกษาธิการ

โรงเรียนนี้ได้กำเนิดมาจากการที่พระบาทสมเด็จพระเจ้าอยู่หัวได้ทรง พระกรุณาโปรดเกล้าฯ ให้มูลนิธิราชประชาสมาสัย ในพระบรมราชูปถัมภ์ โดยท่านผู้หญิงดุษฎีมาลา มาลากุล ณ อยุธยา ประธานกรรมการจัดโรงเรียน ของมูลนิธิราชประชาสมาสัย ในพระบรมราชูปถัมภ์ ดำเนินการก่อสร้างโรงเรียน เพื่อจัดการศึกษาให้แก่บุตรผู้ป่วยโรคเรื้อนที่ปราศจากเชื้อ เมื่อวันที่ 29 พฤศจิกายน 2504 และได้พระราชทานพระราชทรัพย์ส่วนพระองค์ จำนวน หนึ่งล้านบาท เพื่อการนี้ โดยให้สร้างอาคาร ในวงเงิน ห้าแสนบาท และอีก ห้าแสนบาท ใช้สำหรับดำเนินกิจการของโรงเรียน โดยได้ดำเนินการสร้างบนที่ดินราชพัสดุ จำนวน 32 ไร่ เมื่อเดือนพฤษภาคม พ.ศ. 2506 จดทะเบียนเป็น โรงเรียนราษฎร์ ชื่อว่าโรงเรียนราชประชาสมาสัย ในพระบรมราชานุเคราะห์มีมูลนิธิราชประชาสมาสัยในพระบรมราชูปถัมภ์เป็นเจ้าของและท่านผู้หญิงดุษฎีมาลา มาลากุล ณ อยุธยา ประธานกรรมการจัดโรงเรียนเป็นผู้จัดการ บุตรผู้ป่วยโรคเรื้อนเหล่านี้ทรงรับเป็นนักเรียนในพระบรมราชานุเคราะห์อยู่ประจำที่โรงเรียน พระบาทสมเด็จพระเจ้าอยู่หัวพร้อมด้วยสมเด็จพระนางเจ้าฯ พระบรมราชินีนาถได้เสด็จพระราชดำเนินมาทรงประกอบพิธีเปิดโรงเรียน เมื่อวันที่ 16 มกราคม 2507 และโรงเรียนได้ถือเอาวันนี้เป็นวันพระราชทานกำเนิดโรงเรียน และในปีการศึกษา 2508 โรงเรียนได้รับนักเรียนไป-กลับในท้องถิ่นเข้ามาเรียนด้วย ตามพระราชกระแสรับสั่ง

ในปี พ.ศ.2513 เมื่อโรงเรียนราชประชาสมาสัย ในพระบรมราชานุเคราะห์ ได้เปิดทำการสอน ถึงชั้นประถมศึกษาปีที่ 7 ท่านผู้หญิงดุษฎีมาลา มาลากุล ณ อยุธยา ประธานกรรมการการจัดโรงเรียนราชประชาสมาสัย ในพระบรมราชานุเคราะห์ และคณะกรรมการจัดโรงเรียน เห็นว่าในปี พ.ศ.2514 จะมีนักเรียนซึ่งเป็นบุตรผู้ป่วยโรคเรื้อนจบการศึกษาชั้นประถมศึกษาปีที่ 7 จะต้องเรียนต่อใน ชั้นมัธยมศึกษาปีที่ 1 หากส่งไปเรียนต่อที่อื่นเกรงว่า จะเป็นปมด้อยแก่นักเรียนเหล่านี้ และต้องเดินทางไปเรียนไกลจะไม่ปลอดภัยแก่ตัวนักเรียน ท่านผู้หญิงดุษฎีมาลา มาลากุล ณ อยุธยา จึงขอให้กรมวิสามัญศึกษา กระทรวงศึกษาธิการ ก่อสร้างโรงเรียนรัฐบาลในมูลนิธิ ราชประชาสมาสัย ในพระบรมราชูปถัมภ์ เปิดสอนในระดับชั้นมัธยมศึกษา เพื่อรองรับนักเรียนที่จบชั้นประถมศึกษาปีที่ 7 จากโรงเรียนราช ประชาสมาสัย ในพระบรมราชานุเคราะห์ และโรงเรียนอื่น ๆ ในพื้นที่ในขณะนั้นกระทรวงศึกษาธิการ การสร้าง โรงเรียน 9 ทิศ เพื่อเฉลิมพระเกียรติและสนองพระมหากรุณาธิคุณ เนื่องในวโรกาสที่พระบาทสมเด็จพระเจ้าอยู่หัวทรงครองสิริราชสมบัติ และสนองพระมหากรุณาธิคุณขออนุมัติแล้ว กระทรวงศึกษาธิการได้มอบหมายให้กรมวิสามัญศึกษาดำเนินการจัดสร้างโรงเรียนมัธยมศึกษาในส่วนกลางขึ้นบนที่ราชพัสดุด้านทิศตะวันออกของถนนสุขสวัสดิ์ (บริเวณโรงเรียนปัจจุบัน) โดยขอแลกที่ดินของโรงเรียนราชประชาสมาสัย ในพระบรมราชานุเคราะห์ จำนวน 10 ไร่ กับที่ดินของกระทรวงสาธารณสุข จำนวน 40 ไร่ เพื่อจัดสร้างโรงเรียนตามที่กรมสามัญศึกษาต้องการโดย นายก่อ สวัสดิพาณิชย์ อธิบดีกรมวิสามัญศึกษาเป็นผู้วางศิลาฤกษ์ อาคารเรียนหลังแรก (อาคารรัชดาภิเษก 1 แบบพิเศษขนาด 8 ห้องเรียน) เมื่อวันที่ 9 มิถุนายน 2514 พร้อมกันนี้ได้ก่อสร้างบ้านพักครูจำนวน 2 หลัง และห้องส้วม 1 หลัง และได้ตั้งชื่อโรงเรียนว่า “โรงเรียนราชประชาสมาสัยรัชดาภิเษก” กรมวิสามัญศึกษาแต่งตั้งให้ นายวิเชียร ดารายนต์ ครูใหญ่โรงเรียนราชประชาสมาสัย ในพระบรมราชานุเคราะห์ ปฏิบัติหน้าที่ครูใหญ่ โรงเรียนราชประชาสมาสัยรัชดาภิเษก อีกตำแหน่งหนึ่ง เนื่องจากในการก่อสร้างอาคารเรียนหลังแรกมีอุปสรรคในการก่อสร้างมาก เช่น ประชาชนที่อยู่ในพื้นที่ก่อสร้างไม่ยอมย้ายออกจากที่ดิน ราคาวัสดุก่อสร้างและค่าจ้างแรงงานสูงขึ้นมากทำให้การก่อสร้างล่าช้า ไม่เป็นไปตามกำหนดเวลา ในปีการศึกษา 2517 ท่านผู้หญิงดุษฎีมาลา มาลากุล ณ อยุธยา จึงขอยืมตัว นายกิตติ พวงเกษม จากองค์การบริหารส่วนจังหวัดสมุทรปราการ มาช่วยราชการเป็นผู้ช่วยครูใหญ่ โรงเรียนราชประชาสมาสัย ในพระบรมราชานุเคราะห์ และปฏิบัติหน้าที่ ผู้ช่วยครูใหญ่ โรงเรียนราชประชาสมาสัยรัชดาภิเษก อีกตำแหน่งหนึ่ง และได้ขออนุญาต นายก่อ สวัสดิ์พาณิชย์ อธิบดีกรมสามัญศึกษา (กรมวิสามัญศึกษาเป็นกรมสามัญศึกษา) ให้คุณหญิงสุชาดา ถิระวัฒน์ ผู้อำนวยการโรงเรียนสามเสนวิทยาลัย มาปฏิบัติหน้าที่ครูใหญ่โรงเรียนราชประชาสมาสัย ในพระบรมราชานุเคราะห์ และปฏิบัติหน้าที่ครูใหญ่โรงเรียนราชประชาสมาสัยรัชดาภิเษก อีกตำแหน่งหนึ่ง ต่อมาได้ขอโอน นายกิตติ พวงเกษม มาสังกัดกรมสามัญศึกษา คุณหญิงสุชาดา ถิระวัฒน์ และนายกิตติ พวงเกษม ได้ติดต่อประสานงาน และแก้ไขปัญหาอุปสรรคต่าง ๆ ในการก่อสร้างอาคารเรียนหลังแรกจนประสบความสำเร็จด้วยดี พร้อมทั้งได้ปรับปรุงบริเวณ สร้างรั้วและจัดหาอุปกรณ์ต่าง ๆ จนเรียบร้อยพร้อมที่จะเปิดดำเนินการได้ในปีการศึกษา 2518

เมื่อการก่อสร้างอาคารรัชดาภิเษก 1 และส่วนประกอบต่าง ๆ เสร็จเรียบร้อยแล้ว ท่านผู้หญิงดุษฎีมาลา มาลากุล ณ อยุธยา ประธานกรรมการจัดโรงเรียน ได้กราบบังคมทูลเชิญพระบาทสมเด็จพระเจ้าอยู่หัว
เสด็จพระราชดำเนินทรงประกอบพิธีเปิดอาคารเรียน แต่เผอิญทรงประชวรในระยะเวลาใกล้เคียงกับที่ทรงพระมหากรุณารับเชิญ จึงทรงพระกรุณาโปรดเกล้าฯ ให้สมเด็จพระนางเจ้าฯ พระบรมราชินีนาถเสด็จพระราชดำเนินแทนพระองค์ แต่เมื่อถึงวันกำหนดที่จะเสด็จพระราชดำเนิน สมเด็จพระนางเจ้าฯ พระบรมราชินีนาถ ทรงมีพระราชภาระจำเป็นที่จะต้องเสด็จไปบำรุงขวัญทหารหาญ ที่ป้องกันประเทศชาติ จึงทรงพระกรุณาโปรดเกล้าฯให้สมเด็จพระเทพรัตนราชสุดาฯ สยามบรมราชกุมารี เมื่อครั้งดำรงพระยศเป็นสมเด็จพระเจ้าลูกเธอเจ้าฟ้าสิรินธรเทพรัตนราชสุดาเสด็จแทนพระองค์ เมื่อวันที่ 14 เมษายน 2518 และในการเสด็จพระราชดำเนินประกอบพิธีเปิดอาคารเรียนในครั้งนี้ ท่านผู้หญิงดุษฎีมาลา มาลากุล ณ อยุธยา ประธานกรรมการจัดโรงเรียนได้เจรจาขอที่ดินที่ติดกับถนนสุขสวัสดิ์ ซึ่งอยู่ด้านหน้าโรงเรียนราชประชาสมาสัยรัชดาภิเษก จำนวน 3 ไร่ จากกระทรวงสาธารณสุข ด้วยเดชะพระบารมีปกเกล้าฯ นายประชุม รัตนเพียร รัฐมนตรีว่าการกระทรวงสาธารณสุขในขณะนั้น ยินยอมสละที่ดินโดยพระราชกุศลแก่โรงเรียน ทำให้เนื้อที่ของโรงเรียนรวมทั้งหมดเป็น 42 ไร่ 3 งาน ซึ่งต่อมาโรงเรียนได้ก่อสร้างประตูทางเข้าด้านติดกับถนนสุขสวัสดิ์ และก่อสร้างรั้วโดยรอบ ดังที่เป็นในปัจจุบันและในปีการศึกษา 2518 ได้ย้ายนักเรียนทั้งหมดซึ่งฝากเรียนไว้ที่โรงเรียนราชประชาสมาสัย ในพระบรมราชานุเคราะห์ ตั้งแต่ชั้นมัธยมศึกษาปีที่ 1 ถึงชั้นมัธยมศึกษาปีที่ 5 มาเรียนที่โรงเรียนราชประชาสมาสัย รัชดาภิเษก โดยเปิดทำการสอนในหลักสูตรมัธยมแบบประสม

ต่อมาโรงเรียนได้เปลี่ยนชื่อ จากโรงเรียนราชประชาสมาสัยรัชดาภิเษก เป็นโรงเรียนราชประชาสมาสัย
ฝ่ายมัธยม รัชดาภิเษก ในพระบรมราชานุเคราะห์ กรมสามัญศึกษาได้จัดสรรงบประมาณก่อสร้างอาคารเรียน
หลังที่ 2 (อาคารรัชดาภิเษก 2) หอประชุมและโรงฝึกงาน 1 ในปีงบประมาณ 2519 เมื่อก่อสร้างเสร็จเรียบร้อย ท่านผู้หญิงดุษฎีมาลา มาลากุล ณ อยุธยา ประธานกรรมการจัดโรงเรียนได้กราบบังคมทูลเชิญพระบาทสมเด็จ
พระเจ้าอยู่หัวเสด็จพระราชดำเนินทรงประกอบพิธี เปิดอาคารเรียนหลังที่ 2 (อาคารรัชดาภิเษก 2) หอประชุมและโรงฝึกงาน 1 ด้วยพระมหากรุณาธิคุณเป็นล้นพ้น พระบาทสมเด็จพระเจ้าอยู่หัวได้เสด็จ พระราชดำเนินทรงประกอบพิธีเปิดอาคารเรียนหลังที่ 2 (อาคารรัชดาภิเษก 2) หอประชุมและโรงฝึกงาน 1 เมื่อวันที่ 7 กรกฎาคม 2521

ในปี พ.ศ. 2526 ด้วยพระบารมี พระราโชบาย และพระราชดำริของพระบาทสมเด็จพระเจ้าอยู่หัว กรมสามัญศึกษาและกรมพลศึกษา ได้ร่วมกันจัดสร้างสนามกีฬารวมพร้อมอัฒจันทร์ ในโรงเรียนราชประชาสมาสัย ฝ่ายมัธยม รัชดาภิเษก ในพระบรมราชานุเคราะห์ เพื่อให้ใช้เป็นที่ฝึกพลศึกษา แข่งขันกีฬาของนักเรียนและประชาชนทั่วไป เมื่อการก่อสร้างเสร็จแล้ว ด้วยพระมหากรุณาธิคุณพระบาท สมเด็จพระเจ้าอยู่หัว ทรงพระกรุณาโปรดเกล้าฯ ให้พระบรมโอรสาธิราชฯ สยามมกุฎราชกุมาร เสด็จแทนพระองค์มาประกอบพิธีเปิดสนามกีฬารวมของโรงเรียน เมื่อวันที่ 29 กุมภาพันธ์ 2527

ต่อมาเมื่อวันที่ 14 ตุลาคม 2528 ได้เปลี่ยนชื่อจาก “โรงเรียนราชประชาสมาสัย ฝ่ายมัธยม รัชดาภิเษก
ในพระราชานุเคราะห์” เป็น “โรงเรียนราชประชาสมาสัย ฝ่ายมัธยม รัชดาภิเษก ในพระบรมราชูปถัมภ์” เช่นเดียวกับ โรงเรียนราชประชาสมาสัย ในพระบรมราชูปถัมภ์ ตามพระราชดำริของพระบาทสมเด็จพระเจ้าอยู่หัว ตั้งแต่เริ่มก่อตั้งโรงเรียนเมื่อปี พ.ศ.2514 จนถึงปี พ.ศ.2535 ในการบริหารโรงเรียน ทางพฤตินัยถือว่า โรงเรียนราชประชาสมาสัย ฝ่ายมัธยม รัชดาภิเษก ในพระบรมราชูปถัมภ์ และโรงเรียนราชประชาสมาสัย ในพระบรมราชูปถัมภ์ เป็นโรงเรียนเดียวกัน มีผู้บริหารคนเดียวกัน แต่ทางนิตินัย โรงเรียนราชประชาสมาสัย ฝ่ายมัธยม รัชดาภิเษก ในพระบรมราชูปถัมภ์ มีการบริหารเช่นเดียวกันกับโรงเรียนรัฐบาลทั่วไป แต่มีคณะกรรมการโรงเรียนเพิ่มขึ้น ซึ่งคณะกรรมการโรงเรียนนี้เป็นชุดเดียวกับคณะกรรมการโรงเรียนราชประชาสมาสัยในพระบรมราชูปถัมภ์ ส่วนโรงเรียนราชประชาสมาสัย ในพระบรมราชูปถัมภ์ ดำเนินกิจการในฐานะโรงเรียนราษฎร์ สังกัดสำนักงานคณะกรรมการการศึกษาเอกชน ในปี พ.ศ.2536 โรงเรียนราชประชาสมาสัย ในพระบรมราชูปถัมภ์ แยกผู้บริหารโรงเรียน จาก โรงเรียนราชประชาสมาสัย ฝ่ายมัธยม รัชดาภิเษก ในพระบรมราชูปถัมภ์ การบริหารโรงเรียน จึงแยกออกจากกันตั้งแต่นั้นเป็นต้นมา

นอกจากการจัดการเรียนการสอนตามที่ได้รับมอบหมายจากกรมสามัญศึกษาแล้ว โรงเรียนราชประชาสมาสัย ฝ่ายมัธยม รัชดาภิเษก ในพระบรมราชูปถัมภ์ ยังได้รับมอบหมายจากกรมการศึกษาตามหลักสูตรการศึกษานอกโรงเรียนสายสามัญ วิธีเรียนด้วยตนเอง โดยจัดตั้งหน่วยการศึกษานอกโรงเรียนประเภทบุคคลภายนอกโรงเรียนราชประชาสมาสัย ฝ่ายมัธยม รัชดาภิเษกขึ้นในปีการศึกษา 2528 ในปัจจุบัน การจัดการศึกษานอกโรงเรียนทั้ง 2 ประเภท ได้โอนกลับคืนให้กับศูนย์การศึกษานอกโรงเรียน จังหวัดสมุทรปราการ ในปีการศึกษา 2549 โรงเรียนได้ร่วมมือกับมหาวิทยาลัยราชภัฏบ้านสมเด็จเจ้าพระยาจัดการศึกษาในระดับปริญญาตรีและปริญญาโท เพื่อให้การศึกษาแก่ประชาชนในท้องถิ่น

ปัจจุบันโรงเรียนราชประชาสมาสัย ฝ่ายมัธยม รัชดาภิเษก ในพระบรมราชูปถัมภ์ สังกัดสำนักงานเขตพื้นที่การศึกษามัธยมศึกษา เขต 6 สำนักงานคณะกรรมการการศึกษาขั้นพื้นฐาน โดยมี นางนิตยา มั่นชำนาญ
เป็นผู้อำนวยการโรงเรียน แบ่งระบบโครงสร้างการบริหาร เป็น 4 กลุ่มงาน ดังนี้ กลุ่มบริหารวิชาการ กลุ่มบริหารกิจการนักเรียน กลุ่มบริหารงานทั่วไป และ กลุ่มบริหารงบประมาณและงานบุคคล มีรองผู้อำนวยการโรงเรียน รับผิดชอบดูแลการบริหารงาน 3 คน และครูปฏิบัติหน้าที่รองผู้อำนวยการ 1 คน คือ

นายวุฒิศักดิ์ แดงสกุล รองผู้อำนวยการโรงเรียนกลุ่มบริหารวิชาการ

นายศราวุธ โหน่งบัณฑิต รองผู้อำนวยการโรงเรียนกลุ่มบริหารทั่วไป

นางเบญจวรรณ แดงสกุล ครูปฏิบัติหน้าที่รองผู้อำนวยการโรงเรียน
 กลุ่มบริหารงบประมาณและงานบุคคล

นายไชยรัตน์ อ๊อกกังวาล ครูปฏิบัติหน้าที่รองผู้อำนวยการโรงเรียน

 กลุ่มบริหารกิจการนักเรียน